Αδιόρθωτος Παναθηναϊκός και τιμωρία από τον Πανιώνιο.



Οι πράσινοι των πολλών εξωαγωνιστικών προβλημάτων, που κάνει… μπαμ πως έχει επηρεάσει το μυαλό τους, παρουσιάστηκαν «χλωμοί» στη Λεωφόρο και έδωσαν δικαίωμα στον μάγκα «Ιστορικό» να φύγει με διπλό, 1-0!



Χρυσός σκόρερ των κυανέρυθρων ο Ντουρμισάι στο 73’ (κι ενώ είχε μπει στο ματς στο 61’), ο οποίος εκμεταλλεύτηκε το λάθος-καραμπόλα των Ρέις-Κολοβέτσιου και… εκτέλεσε τον Διούδη.



Κάντε κλικ εδώ για να δείτε το γκολ και τις καλύτερες στιγμές του ματς, μέσα από τα επίσημα στιγμιότυπα της Nova.



Άνευροι στο μεγαλύτερο διάστημα του ματς οι παίκτες του Ουζουνίδη και ειδικά από τη στιγμή που δέχθηκαν το γκολ, κατέρρευσαν, χωρίς καν να απειλούν την εστία του Κότνικ για να σώσουν ό,τι σωζόταν…



Στους 19 βαθμούς και την πέμπτη θέση ανέβηκε ο σημερινός θριαμβευτής, στους 15 έμεινε ο Παναθηναϊκός, ακριβώς στη μέση της Σούπερ Λίγκας.



Πρώτη εντός έδρας του Παναθηναϊκού μετά από 20 συνεχόμενα παιχνίδια πρωταθλήματος στη Λεωφόρο. Τελευταία φορά που πανηγύρισε νίκη φιλοξενούμενος –μέχρι να φτάσουμε σήμερα στον Πανιώνιο- ήταν η Ξάνθη στις 16 Οκτωβρίου 2016 (1-2).







Το ματς



Τον ορισμό του «αναγνωριστικού παιχνιδιού» επιβεβαίωσαν οι δύο ομάδες στην εκκίνηση του ματς, με τον Πανιώνιο να μπλοκάρει εξ ολοκλήρου τον Παναθηναϊκό και να μην του επιτρέπει… καν να πλησιάσει προς την περιοχή του. Τα λεπτά περνούσαν με το τριφύλλι να μην δείχνει… σφυγμό και τον Μαρίνο Ουζουνίδη να «τρελαίνεται» στον πάγκο, βλέποντας τους παίκτες του να κάνουν… άπειρα λάθη, να μην μπορούν να αναπτυχθούν και να μην… τσουλάνε το τόπι. Την ίδια ώρα οι κυανέρυθροι –με τους Σιώπη, Κόρμπο, Σαββίδη να κλειδώνουν τον άξονα των πρασίνων- διατηρούσαν το γνωστό στυλ τους: Υπομονή και… αντεπιθέσεις! Κάπως έτσι ήρθε και η πρώτη καλή φάση στο παιχνίδι, αλλά ο Γεσίλ δεν κατάφερε να σημαδέψει σωστά.



Ενδεικτικό της εικόνας του Παναθηναϊκού, το γεγονός πως έπρεπε να ξεπεράσουμε 20’ στη Λεωφόρο για να δούμε… κάτι! Τότε που Άλτμαν-Χουλτ συνεργάστηκαν ωραία, με τη μπάλα να φτάνει στον Μολίνς, αλλά τον Σουηδό να μην στοχεύει σωστά από το ύψος της μεγάλης περιοχής. Μετά το πρώτο «κομμάτι» του ματς, που ήταν κακό και δίχως φάσεις, ξαφνικά ο ρυθμός άνοιξε και είδαμε καλές στιγμές εκατέρωθεν. Τη μία, όμως, ο δραστήριος Σπιριντόνοβιτς δεν βρήκε εστία με διαγώνιο σουτ από καλή θέση, την άλλη ο Βλάχος έκανε σωτήριο τάκλιν και δεν επέτρεψε στον Χατζηγιοβάνη να εκτελέσει τον Κότνικ. Οι πράσινοι έκαναν πολλά λάθη στην τελική πάσα, ο Μολίνς δεν μπορούσε να αποτελέσει «στήριγμα» στην κορυφή της επίθεσης, ο Καμπέσας ήταν «αλλού», ο Χατζηγιοβάνης «άγευστος», ενώ Χουλτ-Γιόχανσον δεν βοηθούσαν ουσιαστικά στην ανάπτυξη του παιχνιδιού..



Οι πράσινοι έδειξαν να ανεβάζουν στροφές, να προσπαθούν να απλώσουν το παιχνίδι τους, αλλά τους έλειπε το… κάτι παραπάνω για να αναγκάσουν τον Πανιώνιο να αισθανθεί «στριμωγμένος» στο «Απόστολος Νικολαΐδης». Θα μπορούσε, μάλιστα, η ομάδα του Γρηγορίου να παγώσει για τα καλά την ατμόσφαιρα, αλλά ο Σπιριντόνοβιτς τα έκανε μαντάρα! Οι φιλοξενούμενοι, λοιπόν, έφυγαν σφαίρα στην κόντρα, ο Αυστριακός θα μπορούσε να σπάσει δίπλα στον, αφύλαχτο και απέναντι από τον Διούδη, Λάμπρου, αλλά προτίμησε να τελειώσει τη φάση και τελικώς κόπηκε από τον Χουλτ! Το ημίχρονο ολοκληρώθηκε σε πλήρη ισορροπία (0-0), με το τριφύλλι να απειλεί δύο φορές, αλλά τον Κότνικ να είναι σε ετοιμότητα (σε εκτέλεση φάουλ του Λουντ) και τον Άλτμαν να σημαδεύει άουτ με κεφαλιά από πλεονεκτική θέση.



Με το καλημέρα στο δεύτερο μέρος, ο Ουζουνίδης προχώρησε σε διπλή αλλαγή, ρίχνοντας στο χορτάρι τους Ρέις (αντί του Σιλά που αντιμετώπιζε πρόβλημα τραυματισμού) και Χίλιεμαρκ (αντί του Χατζηγιοβάνη) για να δώσει… οντότητα στον άξονα, εκεί όπου είναι αλήθεια πως η τριάδα του Πανιωνίου (Σιώπης-Κόρμπος-Σαββίδης) έμοιαζε σχεδόν απροσπέλαστη. Τα κοψίματα του «φρέσκου» Πορτογάλου, αλλά και ο χειρισμός της μπάλας από τον Σουηδό, ομόρφυναν το παιχνίδι του τριφυλλιού, που απλωνόταν όλο και καλύτερα στον αγωνιστικό χώρο, κυνηγώντας ένα γκολ που θα άλλαζε και την ψυχολογία του. Ο Μολίνς, όμως, αποδείκνυε ξανά πως όσο τίμιος κι αν είναι, βρίσκεται μία ταχύτητα πίσω… Ο Χίλιεμαρκ, λοιπόν, στο 54’ του πέταξε τη μπάλα στο κενό χώρο, αλλά ο συμπατριώτης του καθυστέρησε… μυθικά στο κοντρόλ και στο να αποφασίσει τι ήθελε να κάνει, με αποτέλεσμα να μην σουτάρει καν, δείγμα όμως και της κακής κατάστασης που ήταν σήμερα, αφού χαλούσε αρκετές επιθετικές προσπάθειες των συμπαικτών του…



Οι πράσινοι έδειχναν πιο επικίνδυνοι, αλλά πολλά ατού (κι ενώ είχαν ήδη το ελαφρυντικό των πολλών απουσιών) του δεν βοηθούσαν, με ενδεικτικότερο όλων τις… μηδαμινές προωθήσεις των Χουλτ-Γιόχανσον και το νέο κακό παιχνίδι του Καμπέσας… Οι δύο προπονητές προχώρησαν σε αλλαγές (με τον Ουζουνίδη να ρίχνει στο ματς τον 17χρονο Εμμανουηλίδη, κάτι που φανερώνει και τα πολλά αγωνιστικά προβλήματα της ομάδας), αλλά ο Γρηγορίου είναι αυτός που έβγαλε… λαγό από το καπέλο. Περίπου 10’ μετά την είσοδό του στο ματς, ο Ντουρμισάι (πήρε τη θέση του Γεσίλ), αποδείχθηκε χρυσός σκόρερ! Εκμεταλλεύτηκε στο έπακρον την καραμπόλα των Ρέις-Κολοβέτσιου (με τον πρώτο να προσπαθεί να διώξει με τάκλιν, αλλά να περνάει τη μπάλα κάτω από τα πόδια του συμπαίκτη του και να βγάζει τετ-α-τετ τον φορ του Πανιωνίου) και εκτέλεσε υπέροχα τον Διούδη για το 0-1 στο 73’…



Στο… καπάκι, θα μπορούσε ο Παναθηναϊκός να ξαναβρεί την ηρεμία του, αλλά ο Άλτμαν έστειλε τη μπάλα άουτ με κεφαλιά μέσα στην καρδιά της περιοχής, αν και αφύλαχτος! Παρότι απέμενε πολύς χρόνος, οι παίκτες του Ουζουνίδη έδειξαν να… εγκαταλείπουν την όποια προσπάθεια για να σώσουν έστω το βαθμό! Εικόνα αποκαρδιωτική για το μέγεθος του συλλόγου, με τους γηπεδούχους να μην βγάζουν ΚΑΝ φάση ως το φινάλε της αναμέτρησης(!) και τον Πανιώνιο να παίρνει πιο εύκολα του αναμενομένου το διπλό, με τους Νεοσμυρνιώτες να δένουν «κόμπο» τους αντιπάλους τους και να φεύγουν… άνετα με το υπέρ τους 0-1 από τη Λεωφόρο…



Παναθηναϊκός: Διούδης, Γιόχανσον, Χουλτ, Κουτρουμπής, Κολοβέτσιος, Σιλά (46’ Ρέις), Λουντ, Χατζηγιοβάνης (46’ Χίλιεμαρκ), Καμπέσας (69’ Εμμανουηλίδης), Άλτμαν, Μολίνς



Πανιώνιος: Κότνικ, Χατζησαφί, Μπανανά, Γκιοατά, Βλάχος, Κόρμπος, Σιώπης, Σαββίδης (84’ Παπαγεωργίου), Λάμπρου, Σπιριντόνοβιτς (70' Μασούρας), Γεσίλ (61’ Ντουρμισάι)



Διαιτητής: Τζήλος

Γήπεδο: Απόστολος Νικολαΐδης



